CELEX: 32018D0724(01)
Language: et
Date: 2018-07-18 00:00:00
Title: Komisjoni otsus, 18. juuli 2018, mis käsitleb kavandatavat kodanikualgatust „Lõpp 8 % Euroopa elanike nälgimisele!“

24.7.2018   
               
               
                  ET
               
               
                  Euroopa Liidu Teataja
               
               
                  C 260/6
               
            
         KOMISJONI OTSUS,
         18. juuli 2018,
         mis käsitleb kavandatavat kodanikualgatust „Lõpp 8 % Euroopa elanike nälgimisele!“
         (Ainult ingliskeelne tekst on autentne)
         (2018/C 260/07)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta (1), eriti selle artiklit 4,
         ning arvestades järgmist:
         
                     (1)
                  
                  
                     Kavandatava kodanikualgatuse „Lõpp 8 % Euroopa elanike nälgimisele!“ (Stop Starvation for 8 % of the European population!) teema on järgmine: „Toidu kättesaadavus on sätestatud inimõiguste ülddeklaratsioonis. Euroopa Liidul oli 2016. aastal maailma suuruselt teine SKP, aga ikka veel esineb meie ühiskonnas nälga.“
                  
               
                     (2)
                  
                  
                     Kavandatava kodanikualgatuse kinnitatud eesmärgid on järgmised: „Õhutada valitsusi võtma meetmeid nälja vastu, mis on endiselt suur probleem. Euroopa kodanikke, kes kannatavad toidunappuse all, on hinnanguliselt 46 miljonit (8 % kogu ELi elanikkonnast) ja see arv ei vähene. Algatus ei pane rõhku mitte ainult valitsuste kohustusele probleem välja juurida, vaid tõstab esile ka näljast põhjustatud kulusid ja teeb ettepaneku rea meetmete kohta, millega seda häbiväärset olukorda oluliselt vähendada.“
                  
               
                     (3)
                  
                  
                     Kavandatava kodanikualgatuse lisas on konkreetselt nimetatud rida soove, mis on jaotatud järgmise 5 pealkirja alla: „1. Kaotada äraviskamiskultuur ja tekitada nii kahe aasta jooksul 44 miljonit tonni toiduaineid“, „2. Rakendada finantstehingute maks ja tekitada nii aastas 30 miljardit eurot“, „3. Nälja probleemi peaksid lahendama avaliku sektori asutused, mitte heategevusorganisatsioonid“, „4. Toiduainetega spekuleerimine“ ja „5. Kvalitatiivne ettepanek“, mille eesmärk on „innovatsioon riikides, selleks et parandada sponsoreeritud toidu kättesaadavust“.
                  
               
                     (4)
                  
                  
                     Euroopa Liidu lepinguga tugevdatakse liidu kodakondsust ja täiustatakse liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.
                  
               
                     (5)
                  
                  
                     Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.
                  
               
                     (6)
                  
                  
                     Aluslepingute rakendamiseks võib võtta vastu liidu õigusakte:
                     
                                 —
                              
                              
                                 et kehtestada ELi toimimise lepingu artikli 113 alusel sätted käibemaksu, aktsiisi ja teisi kaudseid makse käsitlevate õigusaktide ühtlustamiseks sel määral, mis on vajalik siseturu rajamise ja toimimise tagamiseks ja konkurentsi moonutamise vältimiseks;
                              
                           
                                 —
                              
                              
                                 et ühtlustada ELi toimimise lepingu artikli 114 alusel liikmesriikide õigus- ja haldusnorme, mille eesmärk on siseturu rajamine ja selle toimimine;
                              
                           
                                 —
                              
                              
                                 ELi toimimise lepingu artikli 175 kolmanda lõigu alusel struktuurifondiväliste erimeetmete valdkonnas, et töötada välja ja rakendada meetmeid majandusliku, sotsiaalse ja territoriaalse ühtekuuluvuse tugevdamiseks, nagu on ette nähtud ELi toimimise lepingu artiklis 174, selleks et edendada liidu igakülgset harmoonilist arengut;
                              
                           
                                 —
                              
                              
                                 ELi toimimise lepingu artikli 192 lõike 1 alusel keskkonna säilitamiseks, kaitsmiseks ja kvaliteedi parandamiseks ning inimese tervise kaitseks, loodusressursside kaalutletud ja mõistlikuks kasutamiseks ning rahvusvahelise tasandi meetmete edendamiseks, et tegelda piirkondlike ja ülemaailmsete keskkonnaprobleemidega ja eelkõige võidelda kliimamuutuste vastu;
                              
                           
                                 —
                              
                              
                                 et kehtestada ELi toimimise lepingu artikli 311 alusel sätted ja rakendusmeetmed, mis on seotud liidu eelarve omavahendite süsteemiga, sealhulgas kehtestada uusi omavahendite kategooriaid või tunnistada kehtetuks mõni olemasolev kategooria;
                              
                           
                                 —
                              
                              
                                 ELi toimimise lepingu artikli 322 lõike 1 punkti a alusel finantseeskirjade valdkonnas, millega määratakse eelkõige kindlaks liidu eelarve koostamise ja täitmise kord.
                              
                           
               
                     (7)
                  
                  
                     Nimetatud põhjustel ei jää kavandatud kodanikualgatus ilmselgelt välja komisjoni volituste ulatusest, mille kohaselt on komisjonil õigus esitada ettepanekuid liidu õigusaktide kohta aluslepingute rakendamiseks.
                  
               
                     (8)
                  
                  
                     Lisaks on moodustatud kodanike komitee ja määratud kontaktisikud, nagu on ette nähtud määruse (EL) nr 211/2011 artikli 3 lõikes 2, ning kavandatav kodanikualgatus ei ole ilmselgelt ebaõiglane, põhjendamatu ega pahatahtlik ega ilmselgelt vastuolus liidu väärtustega, mis on sätestatud Euroopa Liidu lepingu artiklis 2.
                  
               
                     (9)
                  
                  
                     Kavandatav kodanikualgatus „Lõpp 8 % Euroopa elanike nälgimisele!“ tuleks seega registreerida,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kavandatav kodanikualgatus „Lõpp 8 % Euroopa elanike nälgimisele!“ registreeritakse.
         
         
            Artikkel 2
            Käesolev otsus jõustub 19. juulil 2018.
         
         
            Artikkel 3
            Käesolev otsus on adresseeritud kavandatava kodanikualgatuse „Lõpp 8 % Euroopa elanike nälgimisele!“ korraldajatele (kodanike komitee liikmetele), keda esindavad kontaktisikutena [isikuandmed on kustutatud pärast korraldajatega konsulteerimist].
         
         
            Brüssel, 18. juuli 2018
            
               
                  Komisjoni nimel
               
               
                  esimene asepresident
               
               Frans TIMMERMANS
            
         
         
            (1)  ELT L 65, 11.3.2011, lk 1.